DIRETTIVA TAL-KUMMISSJONI 2007/1/KE
tad-29 ta’ Jannar 2007
li temenda d-Direttiva tal-Kunsill 76/768/KEE, dwar il-prodotti kożmetiċi, għar-raġunijiet ta’ adattament ta’ l-Anness II, tagħha għall-progress tekniku
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet ta’ l-Istati Membri dwar prodotti kożmetiċi (1), u b’mod partikolari l-Artikolu 8 (2) tagħha,
Wara konsultazzjoni mal-Kumitat Xjentifiku tal-Prodotti tal-Konsumatur,
Billi:
(1)
Wara l-opinjonijiet ta’ l-SCCP li ħarġu fuq il-bażi ta’ studji xjentifiċi, il-Kummissjoni flimkien ma’ l-Istati Membri u l-partijiet interessati qablu dwar strateġija kumplessiva biex tirregola s-sustanzi taż-żebgħa tax-xagħar li, skondha, l-industrija ġiet obbligata tressaq il-fajls bid-data xjentifika dwar iż-żebgħa tax-xagħar biex ikunu evalwati mill-SCCP.
(2)
Is-sustanzi li għalihom ma kien hemm l-ebda interess espliċitu espress matul il-konsultazzjoni pubblika b'difiża ta' l-użu tagħhom f'żebgħa tax-xagħar u li għalihom ma kienx hemm fajls dwar sigurtà aġġornati ġew sottomessi biex jippermettu stima tar-riskju adegwata għandhom jiġu inklużi fl-Anness II.
(3)
Is-sustanza 4-amino-3-fluorophenol sa issa kienet titqies koperta minn daħla ġenerali, numru ta’ referenza 22, li tikkonċerna l-aniline, il-melħ tagħha u d-derivattivi aloġenati u issulfonati. Madankollu, peress li mhux ovvju li 4-amino-3-fluorophenol jappartjeni għal dik il-familja aniline, daħla speċifika għal dik is-sustanza għandha tkun inkluża fl-Anness II.
(4)
Biex kollox ikun ċar, is-sustanza epoxinazole trid titneħħa min-numru ta’ referenza separat 1182 għan-numru ta’ referenza 663 fl-Anness II tad-Direttiva 76/768/KEE.
(5)
Peress li l-ebda data speċifika ġdida ma ġiet sottomessa lill-SCCP qabel il-31 ta’ Lulju 2006 għal valutazzjoni ta’ N, N'-dihexadecyl-N, N'-bis(2-hydroxyethyl)propanediamide, dik is-sustanza għandha tkun inkluża fl-Anness II.
(6)
Id-Direttiva Nru 76/768/KEE għandha għalhekk tiġi emendata kif xieraq.
(7)
Il-miżuri previsti f’din id-Direttiva huma skond l-opinjoni tal-Kumitat Permanenti dwar il-Prodotti Kożmetiċi,
ADOTTAT DIN ID-DIRETTIVA:
Artikolu 1
L-Anness II, tad-Direttiva 76/768/KEE huwa emendat skond it-test fl-Anness ta' din id-Direttiva.
Artikolu 2
L-Istati Membri għandhom jiżguraw li b’effett minn [Jum, Xahar, Sena = Tnax-il xahar wara d-dħul fis-seħħ tad-Direttiva], prodotti kożmetiċi li ma jikkonformawx ma' din id-Direttiva ma jkunux mibjugħa jew mgħoddija lill-konsumatur finali.
Artikolu 3
1. L-Istati Membri għandhom jadottaw u jippubblikaw, sa mhux iktar tard minn [Jum, Xahar, Sena = sitt xhur wara d-dħul fis-seħħ tad-Direttiva], il-liġijiet, ir-regolamenti u d-dispożizzjonijiet amministrattivi neċessarji sabiex ikunu f'konformità ma' din id-Direttiva. Għandhom mingħajr dewmien jgħaddu lill-Kummissjoni t-test ta’ dawn id-dispożizzjonijiet u t-tabella tal-korrelazzjoni bejn dawk id-dispożizzjonijiet u din id-Direttiva.
Huma għandhom japplikaw dawk id-dispożizzjonijiet mill-21 ta’ Novembru 2007.
Meta l-Istati Membri jadottaw dawk id-dispożizzjonijiet, dawn għandu jkollhom referenza għal din id-Direttiva jew ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmul fi Brussell, 29 ta’ Jannar 2007.